Serviciul de Protecție și Pază (SPP) a inițiat o licitație pentru cumpărarea a trei autovehicule blindate pentru transportul demnitarilor, din care două vor fi pentru oraș, contractul fiind estimat la 4,96 milioane de lei, inclusiv TVA.

Kasparov vine în premieră în România. Detalii AICI >

Cu un motor de minimum 500 CP, autoturismele de oraș vor fi tip berlină, în 3 volume, cu 4 uși și 4 locuri, tapițerie din piele și vopsea metalizată.

Lungimea vehiculelor va fi de minim 5,2 metri, iar lățimea – minim 1,85 metri.

SPP solicită prin caietul de sarcini un blindaj clasa VR9, capabil să ofere protecție la explozii ușoare și atacuri cu diverse arme de foc.

În cazul autoturismului de teren blindat, autoritatea contractantă a impus un motor de minim 450 CP, cu tracțiune integrală.

Vehiculul va avea 5 uși și 5 locuri, lungimea de minim 4,8 metri și lățimea de minim 1,9 metri.

Pachetul de blindaj va asigura protecție clasa VR6.

Ofertele vor fi deschise la începutul lunii decembrie.

Vehiculele vor fi livrate în termen de 13 luni de la atribuirea contractului.

În februarie anul trecut, Serviciul de Protecție și Pază a lansat o licitație pentru cumpărarea a până la 128 de autoturisme, pentru 15,3 milioane lei, sumă totală calculată fără TVA.

În toamna anului 2015, Guvernul a decis, prin ordonanță de urgență, că Serviciul de Protecție și Pază îi va păzi și pe foști demnitari, inclusiv președinți ai partidelor parlamentare.